text: ট্রেভর জর্জ ম্যাকমান (; জন্ম: ৮ নভেম্বর, ১৯২৯) ওয়েলিংটন এলাকায় জন্মগ্রহণকারী সাবেক নিউজিল্যান্ডীয় আন্তর্জাতিক ক্রিকেটার। নিউজিল্যান্ড ক্রিকেট দলের অন্যতম সদস্য ছিলেন তিনি। ১৯৫০-এর দশকের মাঝামাঝি সময়কালে সংক্ষিপ্ত সময়ের জন্যে নিউজিল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
  
  ঘরোয়া প্রথম-শ্রেণীর নিউজিল্যান্ডীয় ক্রিকেটে ওয়েলিংটন দলের প্রতিনিধিত্ব করেন। দলে তিনি মূলতঃ উইকেট-রক্ষক হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন ট্রেভর ম্যাকমান।
  
  প্রথম-শ্রেণীর ক্রিকেট 
  ১৯৪৩ থেকে ১৯৪৮ সাল পর্যন্ত ওয়েলিংটন টেকনিক্যাল কলেজে প্রকৌশল বিষয়ে অধ্যয়ন করেন। এ পর্যায়ে প্রতিষ্ঠানের পক্ষে ক্রিকেট ও রাগবি খেলায় অংশ নেন। রেলওয়েতে ফিটার ও টার্নার পদে শিক্ষানবিস ছিলেন।
  
  ১৯৫৩-৫৪ মৌসুম থেকে ১৯৬৪-৬৫ মৌসুম পর্যন্ত ট্রেভর ম্যাকমানের প্রথম-শ্রেণীর খেলোয়াড়ী জীবন চলমান ছিল। উইকেট-রক্ষক হিসেবে তার মধ্যে ব্যাটসম্যান হবার কোন গুণাবলী বা আগ্রহ লক্ষ্য করা যায়নি। তার দূর্বলমানের ব্যাটিংয়ের কারণে তাকে দল থেকে স্থানচ্যূত হতে হয়।
  
  ১৯৫৩-৫৪ মৌসুমে ওয়েলিংটনের পক্ষে প্রথম-শ্রেণীর ক্রিকেটে অভিষেক ঘটে তার। এ পর্যায়ে দলের নিয়মিত উইকেট-রক্ষক ফ্রাঙ্ক মুনি টেস্ট দলের সাথে দক্ষিণ আফ্রিকা গমন করেন। ১৯৫৪-৫৫ মৌসুমের প্লাঙ্কেট শীল্ডের খেলা শেষে ফ্রাঙ্ক মুনি অবসর গ্রহণ করলে ট্রেভর ম্যাকমানকে দলে ফিরিয়ে আনা হয়। সফররত এমসিসি দলের বিপক্ষে ওয়েলিংটনের সদস্যরূপে খেলেন তিনি।
  
  ১৯৯৫-৫৬ মৌসুমের পর পরবর্তী তিন মৌসুম ওয়েলিংটনের উইকেট-রক্ষণের দায়িত্বে মাইক কার্টিসকে রাখা হয়। তবে, ১৯৫৯-৬০ মৌসুমে ট্রেভর ম্যাকমানকে দলে রাখা হয়। তার শেষ ষোলটি প্রথম-শ্রেণীর ক্রিকেট ইনিংসে তিনি মাত্র ৪৩ রান তুলেছিলেন। এ মৌসুমে তিনি ব্যাটিং উদ্বোধনে নামতেন। প্রথম খেলায় সেন্ট্রাল ডিস্ট্রিক্টসের বিপক্ষে ৪২ রান সংগ্রহের পর ওতাগোর বিপক্ষে ৪১ রান তুলেন। তবে, পরবর্তী তিন খেলায় মাত্র ২৯ রান তুলেন। ১৯৬০-৬১ মৌসুমে নিচেরদিকে ব্যাটিংয়ে নামতেন। এ মৌসুমেই প্লাঙ্কেট শীল্ডে নতুন রেকর্ড গড়েন। ২২ কট ও ১টি স্ট্যাম্পিংসহ মোট ২৩ ডিসমিসাল ঘটিয়েছিলেন।
  
  ১৯৬১-৬২ মৌসুমের পুরোটা সময় জুড়ে ওয়েলিংটনের পক্ষে খেলেন। এ পর্যায়ে টেস্ট দল দক্ষিণ আফ্রিকা গমন করে। কিন্তু, ১৯৬২-৬৩ মৌসুমে নতুন টেস্ট উইকেট-রক্ষক আর্টি ডিক ওয়েলিংটনের উইকেট-রক্ষণের দায়িত্বপ্রাপ্ত হন। ফলে, ১৯৬৩-৬৪ ও ১৯৬৪-৬৫ মৌসুমে মাত্র কয়েকটি খেলায় অংশগ্রহণের সুযোগ দেয়া হয়েছিল।
  
  আন্তর্জাতিক ক্রিকেট 
  সমগ্র খেলোয়াড়ী জীবনে পাঁচটিমাত্র টেস্টে অংশগ্রহণ করেছেন ট্রেভর ম্যাকমান। ১৩ অক্টোবর, ১৯৫৫ তারিখে করাচীতে স্বাগতিক পাকিস্তান দলের বিপক্ষে টেস্ট ক্রিকেটে অভিষেক ঘটে তার। ৩ ফেব্রুয়ারি, ১৯৫৬ তারিখে ডুনেডিনে সফরকারী ওয়েস্ট ইন্ডিজ দলের বিপক্ষে সর্বশেষ টেস্টে অংশ নেন তিনি।
  
  ১৯৫৫-৫৬ মৌসুমে পাকিস্তান ও ভারত গমনার্থে তাকে নিউজিল্যান্ড দলের সদস্যরূপে রাখা হয়। উভয় দলের বিপক্ষে আট টেস্টের খেলায় তিনি ও এরিক পেট্রি উভয়েই নিজেদের মধ্যে সমানভাবে ভাগ করে নেন। ১৩ অক্টোবর, ১৯৫৫ তারিখে করাচীতে স্বাগতিক পাকিস্তানের বিপক্ষে জ্যাক আলাব্যাস্টার ও জিন হ্যারিসের সাথে একযোগে টেস্ট ক্রিকেটে অভিষেক ঘটে তার। ঐ মৌসুমের শেষদিকে সফরকারী ওয়েস্ট ইন্ডিজ দলের বিপক্ষে সিরিজের প্রথম টেস্টে অংশ নেন। কিন্তু, মৌসুমের প্লাঙ্কেট শীল্ডের ব্যাটিং গড়ে শীর্ষে থাকা স্যামি গুইলেনকে তার স্থলাভিষিক্ত করা হলে তাকে দলের বাইরে রাখা হয়।
  
  তথ্যসূত্র
  
  আরও দেখুন 
   জিওফ রাবোন
   জ্যাক অ্যালাব্যাস্টার
   নিউজিল্যান্ডীয় টেস্ট ক্রিকেটারদের তালিকা
   প্রথম-শ্রেণীর ক্রিকেট দলসমূহের বর্তমান তালিকা
  
  বহিঃসংযোগ 
   
   
  
  বিষয়শ্রেণী:১৯২৯-এ জন্ম
  বিষয়শ্রেণী:জীবিত ব্যক্তি
  বিষয়শ্রেণী:ওয়েলিংটনের ক্রিকেটার
  বিষয়শ্রেণী:ওয়েলিংটন সিটি থেকে আগত ক্রিকেটার
  বিষয়শ্রেণী:নিউজিল্যান্ডীয় ক্রিকেটার
  বিষয়শ্রেণী:নিউজিল্যান্ডের টেস্ট ক্রিকেটার
title: ট্রেভর ম্যাকমান